Pinus durangensis
Pinus durangensis er fura sem er einlend í Sierra Madre Occidental fjallgarðinum í norðvestur Mexíkó.

Útbreiðsla
Hún finnst frá Chihuahua og Sonora, suður um Durango og Jalisco, til Michoacán. Hún vex í 1500 til 2800m hæð.

Lýsing
Pinus durangensis verður 25 til 40 m há, með stofnþvermál að 1m, og breiða og ávala krónu. Börkurinn er þykkur, dökk grábrúnn og hreistraður ogsprunginn.

Barrnálarnar eru dökkgrænar, 5 til 8 í búnti (hún er með flestar nálar að jafnaði í ættkvíslinni, en nálarnar eru færri eftir því sem er norðar í útbreiðslusvæðinu), 14–24 sm langar og 0,7 til 1,1 mm breiðar, stífar, varanlegt nálaslíðrið 1,5–3 sm langt.

Könglarnir eru egglaga, 5 - 9 sm langir, grænir í fyrstu, opnast við þroska að vori 5 til 6 sm breiðir en fella ekki fræin í 1 til 2 ár. Fræin eru 5 til 7 mm löng með 12 til 17 mm langan væng. Frjóvgun er síðla vors, og könglarnir ná fullum þroska 20 til 22 mánuðum síðar. Þeir eru fölgulir í fyrstu en dökkna með tímanum.

Tilvísanir

 Conifer Specialist Group (1998). "Pinus durangensis". IUCN Red List of Threatened Species. Version 2006. International Union for Conservation of Nature.
 Earle, Christopher J., ed. (2018). "Pinus durangensis". The Gymnosperm Database.
 Farjon, A. & Styles, B. T. (1997). Pinus (Pinaceae). Flora Neotropica Monograph 75: 171-175.

Furur
Barrtré